郊祀慶成
作者：蘇轍
朝代：宋

paragraphs: 盛禮彌三祀，初元正七年。
祭兼天地報，儀自祖宗傳。
講義金華久，齋心玉食鮮。
秋成通四海，廩實到窮邊。
塵卷跳疆寇，琛來渡海船。
人和神亦答，物備禮誠全。
廟室開深靚，郊丘對廣圜。
翠帷新秘殿，寶仗溢通廛。
周冕裘繒儉，唐車保介便。
導前多舊德，迎拜或華顛。
薦潔求陰燧，馳誠寄燎烟。
垂精粲星斗，望秩遍山川。
降輅追前躅，回班戒弗虔。
徹絪深屈體，屏蓋切承天。
嶰谷灰初應，扶桑日欲躔。
旌旗逐風轉，歌舞送天旋。
簾啟瞻宸極，鷄號識漏泉。
矜愚開罪罟，釋欠靖民編。
樂作波翻海，書行箭脫弦。
東朝歸福胙，南極本高仙。
有道知難犯，無私每得賢。
劬勞就聖德，謙畏絕私權。
治道初無象，神功竟莫宣。
下臣叨進玉，隨見頌誠然。